কিন্তু কথা বেশী এগোয় না। ঘাটের সিড়ির কাছে চলে এসছে দাদা। আমি যে বাড়িতে অনেকক্ষণ নেই খেয়াল হয়েছে মায়ের। তলব এসেছে তাই। কিন্তু এদিকে যে কার্তিকদা জুলে ডুব দিয়ে খালি হাতে মাছ ধরছে। সেটাও না দেখে যাই কী করে? আচ্ছা, তুমি কোনদিন দেখোনি বুঝি এক ডুবে খালি হাতে মাছ ধরে নিয়ে আসা? আচ্ছা বেশ তাহলে শোনাই সে গল্প আগে তারপরে অন্য কিছু। কার্তিকদা গঙ্গায় চান করতে এলে মাছ না নিয়ে বাড়ি ফিরতো না। এক ডুবে অনেকক্ষণ জলের নীচে থেকে কার্তিকদা ধরে নিয়ে আসতো হাতে করে কখনও আড় মাছ। কখনও বা বড় চিংড়ি। কখনও ট্যাংড়া। জলের মধ্যে মাছেদের গতিবিধি জানা থাকতো কার্তিকদার। ঘাটের কাছে কোথায় কোন বড় গর্ত, কোথায় কোন সুড়ঙ্গে মাছ লুকিয়ে আছে এগুলো ছিল তার কাছে চেনা ম্যাপের মতো। বলতে পারো এদের সাথে থাকতে থাকতে আমার জলের ভীতি কমে গেছে। সে গল্প অন্যদিন শোনাবো।